Eksekuteur vas oor ‘boedelbedrog’Foto: SAPD/Facebook ŉ Eksekuteur is vir beweerde boedelbedrog van R1,2 miljoen in hegtenis geneem. Die Valke se eenheid vir ernstige kommersiële misdaad het die 44-jarige man Donderdag in Kaapstad in hegtenis geneem. Volgens AO Lynda Steyn, woordvoerder van die Valke, is die verdagte deur ŉ vrou van Bloemfontein as die eksekuteur van haar boedel aangestel. Die vrou is die erfgenaam nadat haar ma dood is. “Die eksekuteur het glo ŉ paar maande later ŉ eis vir die uitkeer van ŉ lewenspolis by ŉ bekende versekeringsmaatskappy ingedien. Die geld is in die dogter se rekening inbetaal waarna die eksekuteur glo versoek het dat die geld na sy trustrekening oorgeplaas word.” Volgens Steyn het die vrou die geld oorbetaal en toe besef die rekening is die eksekuteur se persoonlike rekening. Die vrou kon nie ŉ behoorlike verduideliking van die eksekuteur kry nie en het ŉ saak by die polisie aanhangig gemaak. Die verdagte sal Maandag in die streekhof in Bloemfontein verskyn.